Ernstige hepatitis versprei verder(Argieffoto: Bret Kavanaugh/Unsplash) Drie kinders is vandeesweek in Indonesië dood aan ŉ soort lewersiekte waarvan die oorsprong onbekend is. Hierdie ernstige variant van akute hepatitis is die afgelope paar weke by sowat 170 kinders in 11 lande geïdentifiseer. Dit het kommer by die Wêreldgesondheidsorganisasie (WGO) laat ontstaan oor die “onbekende oorsprong” van die siekte. Die simptome wat by die kinders voorkom, is onder meer naarheid, braking, diarree en buikpyn voordat hul lewers eindelik tekens van inflammasie begin toon. Indonesië se ministerie van gesondheid het gesê die drie kinders het verlede maand in hospitale in die hoofstad Jakarta gesterf. Hulle het ook van hierdie simptome getoon. Siti Nadia Tarmizi, woordvoerder van die ministerie, sê buiten die bogenoemde simptome het die kinders ook koors, geelsug, stuiptrekkings en bewussynverlies gehad. Die kinders was onderskeidelik twee, agt en 11 jaar oud ten tyde van hul afsterwe. “Op die oomblik vermoed ons dat die sterftes weens akute hepatitis veroorsaak is, maar ons moet nog bevestig of dit nie te wyte is aan die bekende hepatitisvirusse A, B, C, D en Rb nie,” het Tarmizi gesê. Sy het bygevoeg dat die ministerie tans ŉ volledige reeks virustoetse doen om te bevestig wat die oorsaak van die kinders se dood is. ŉ Beroep is ook op ouers gedoen om hul kinders dadelik hospitaal toe te neem indien hulle enige van die bekende simptome toon. Die moontlikheid van ŉ nuwe siekte wat slegs by jong kinders voorkom – die meeste onder die ouderdom van tien jaar met geen onderliggende siektetoestande nie – het grootskaalse kommer by gemeenskappe wêreldwyd veroorsaak wat steeds teen die Covid-19-pandemie probeer baklei. Die WGO het vroeër gesê dat daar in onder andere Brittanje, Ierland en Nederland ŉ “onverwagse, maar beduidende toename” in gevalle soos dié onder jong, voorheen gesonde kinders is. In die VSA het die agentskap vir siektebeheer onlangs ŉ studie bekend gemaak oor nege kinders wat in Alabama positief getoets het vir ŉ algemene patogeen genaamd adenovirus 41. Dit is bekend dat hierdie patogeen gastro-enteritis by kinders veroorsaak, maar “dit is nie gewoonlik bekend as ŉ oorsaak van hepatitis by andersins gesonde kinders nie,” het die agentskap gesê. Adenovirusse word algemeen versprei deur noue persoonlike kontak met mense en aanraking met respiratoriese druppels op oppervlakke. Daar is meer as 50 soorte adenovirusse wat gewoonlik verkoue veroorsaak, maar ook baie ander siektes tot gevolg kan hê.